LAOAG CITY - Mapasaran manen ti sumagmamano nga ili iti dumaya a paset ti Ilocos Norte ti sangapulo nga oras nga brown-out ita nga aldaw gapu ti pannakatama ti kimat ti sub-station ti Ilocos Norte Electric Cooperative (INEC) idi Sabado.
Segun kenni INEC director John Que, dagiti apektado nga ili ket ti Marcos, Banna, Nueva Era ken sumagmamano a lugar iti ili ti Dingras.
Kuna ni Que, ti panagpukaw ti kuryente ita nga aldaw kadagiti nasao nga ili ket tapno matarimaan dagiti nadadael a paset ti sub-station ti INEC iti ili ti Marcos.
Immapela ti director kadagiti residente iti distrito na nga agan-anus iti sumagmamano nga oras a panagpukaw ti kuryente iti lugar da.
Inbatad ni Que nga masansana madadael ti sub-station ti kooperatiba iti nasao a lugar gapu ta masansan met a matamaan ti napipigsa a kimat.
ilo_Latn ilo_Latn ilo_Latn ilo_Latn ilo_Latn